Dusseldorf și Bochum s-au duelat luni în returul barajului pentru promovare/menținere în Bundesliga. Dacă în tur Dusseldorf s-a impus cu 3-0, la retur situația a stat total invers.
Bochum a mers la returul de pe terenul lui Dusseldorf din calitatea de victimă sigură, mai ales după ce în tur a fost umilită cu 0-3. Totuși, alb-albaștrii au avut o revenire cum rar s-a văzut în istoria fotbalului internațional.
Echipa din Bundesliga a înscris de trei ori până în minutul 70 și a trimis meciul în prelungiri, apoi la loviturile de departajare. Hofmann (18, 66) și Stoger (70) au fost marcatorii celor de la Bochum.
La loviturile de departajare Bochum s-a impus cu 6-5, dupp ce Takashi Uchino (27 de ani), fundașul lui Dusseldorf, a ratat ultima execuție.
Fortuna Dusseldorf va juca pentru al cincilea sezon consecutiv în Zweite (liga a doua germană), în timp ce Bochum își va continua aventura în Bundesliga.
Bochum a ocupat locul 16 la finalul sezonului în Bundesliga, cu 33 de puncte, la egalitate cu Union Berlin, care însă s-a salvat datorită golaverajului mai bun.
„Trebuie să avem capul limpede”, a avertizat directorul sportiv al Fortunei, Klaus Allofs, cu câteva minute înainte de meci, însă fără prea mare succes pentru echipa sa.
O retrogradare a celor de la Bochum ar fi avut consecințe drastice! Urmau să plece peste 10 jucători, însă ar fi fost schimbat și antrenorul, dar și directorul sportiv Patrick Fabian.
Anul acesta campionatul din Germania a fost câștigat de Bayer Leverkusen! Xabi Alonso, antrenorul celor din Leverkusen, a scris istorie cu echipa sa, stabilind un nou record de invincibilitate.
Fortuna Dusseldorf: Kastenmeier – Iyoha, de Wijs, Oberdorf, Zimmermann – Engelhardt, Sobottka – Tzolis, Tanaka, Klaus – Vermeij
VfL Bochum: Luthe – Schlotterbeck, Ordets, Oermann – Wittek, Losilla, Bero – Daschner, Stöger – Hofmann.